**Odsek** (skratka **ods.**; nespisovne alebo staršie [a po česky]: *odstavec*) je (v strednej Európe) časť paragrafu alebo článku právneho predpisu, ktorá je väčšia než písmeno, bod či úsek a je očíslovaná číslovkou bez bodky.

Odsek v slovenských zákonoch a ústavných zákonoch
-------------------------------------------------

Podľa legislatívnych pravidiel tvorby ústavných zákonov a zákonov Národnej rady Slovenskej republiky sa zákon člení na paragrafy a ústavný zákon na články, a tie sa ďalej môžu členiť na odseky. Odseky sa na začiatku označujú arabskými číslicami bez bodky a v zátvorkách, napr. *(1)*, *(2)*, *(3)* atď. Pri odkazovaní na právny predpis sa však odsek uvádza bez zátvorky (napr. *§ 1 ods. 1 zákona o Policajnom zbore*), pričom ak sa cituje v priamom spojení s paragrafom alebo článkom, ku ktorému patrí, označuje sa skratkou *ods.* (napr. *§ 7 ods. 2*), inak sa vždy vypisuje slovo *odsek*.

Odseky sa môžu ďalej členiť na pododseky (čiže písmená a body). Pododseky sa na prvej úrovni delenia označujú malými písmenami abecedy s okrúhlou zátvorkou za písmenom (s vynechaním písmen zložených z dvoch písmen, napr. *ch*, *dz*, *dž*, a písmen s diakritickými znamienkami, napr. *á*, *ä*, *č*), napr. *a)*, *b)*, *c)* atď.. Pri ďalšom členení sa označujú arabskými číslicami s bodkou, t. j. bodmi, napr. *1.*, *2.*, *3.* atď.

Novela zákona alebo ústavného zákona odseky vo vyššie uvedenom význame neobsahuje. Člení sa totiž na články, ktoré sa označujú rímskou číslicou bez bodky (napr. *čl. I*, *čl. II*), a tie sa prípadne ďalej delia na body, ktoré sa označujú arabskými číslicami s bodkou. Novela môže nahradiť pôvodný odsek ako celok (napr. *V § 3 odsek 1 znie: ...*), doplniť pôvodný paragraf ďalším odsekom (napr. *§ 4 sa dopĺňa odsekmi 3 a 4, ktoré znejú: ...*) alebo vložiť nový odsek medzi pôvodné odseky a zmeniť tak pôvodné číslovanie odsekov (napr. *V § 5 sa za odsek 2 vkladá nový odsek 3, ktorý znie: ... Doterajší odsek 3 sa označuje ako odsek 4*).

Referencie
----------

1. ↑  bod 51 legislatívnotechnických pokynov, prílohy č. 2 k uzneseniu Národnej rady Slovenskej republiky č. 19/1997 Z. z. k návrhu legislatívnych pravidiel tvorby zákonov. *Zbierka zákonov Slovenskej republiky*. Ročník 1997, čiastka 8, 29. január 1997, s. 85. (dost. 2019-02-20)
2. ↑  Kačala, Ján; Pisárčiková, Mária; Považaj, Matej, edi. (2003), „ods.", *Krátky slovník slovenského jazyka* (4. dopl. a upr. vyd.), Bratislava: VEDA, vydavateľstvo Slovenskej akadémie vied, str. 425, ISBN  80-224-0750-X
3. ↑  odstavec. In: Krátky slovník slovenského jazyka 2020, S. 429
4. ↑  odstavec. In: Slovník slovenského jazyka (Peciar)
5. 1 2  odstavec. In: Slovník súčasného slovenského jazyka
6. ↑  odsek. In: Slovník súčasného slovenského jazyka
7. ↑   *Odstavec* [online]. iuridictum.pecina.cz, [cit. 2023-06-05]. Dostupné online.
8. 1 2  body 11-13 legislatívnotechnických pokynov, prílohy č. 2 k uzneseniu Národnej rady Slovenskej republiky č. 19/1997 Z. z. k návrhu legislatívnych pravidiel tvorby zákonov. *Zbierka zákonov Slovenskej republiky*. Ročník 1997, čiastka 8, 29. január 1997, s. 79-80.
9. ↑  body 18 a 51 legislatívnotechnických pokynov, prílohy č. 2 k uzneseniu Národnej rady Slovenskej republiky č. 19/1997 Z. z. k návrhu legislatívnych pravidiel tvorby zákonov. *Zbierka zákonov Slovenskej republiky*. Ročník 1997, čiastka 8, 29. január 1997, s. 80, 85.
10. ↑  bod 13 legislatívnotechnických pokynov, prílohy č. 2 k uzneseniu Národnej rady Slovenskej republiky č. 19/1997 Z. z. k návrhu legislatívnych pravidiel tvorby zákonov. *Zbierka zákonov Slovenskej republiky*. Ročník 1997, čiastka 8, 29. január 1997, s. 80.
11. ↑  body 22-28 legislatívnotechnických pokynov, prílohy č. 2 k uzneseniu Národnej rady Slovenskej republiky č. 19/1997 Z. z. k návrhu legislatívnych pravidiel tvorby zákonov. *Zbierka zákonov Slovenskej republiky*. Ročník 1997, čiastka 8, 29. január 1997, s. 81-82.